Diari Oficial de la Generalitat Valenciana


Sumari del DOGV 2909, del 15-01-1997 (1997/847446)

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2909

Data del DOGV
:   15-01-1997

Secció del DOGV
:   ALTRES DISPOSICIONS

Número del document
:   1997/847446


Data del document
:   12-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 12 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 287/95-AIA, sobre el Projecte de Modificació Puntual número 2 i Homologació del Sòl Urbanitzable, Carretera d'Onda del Pla General d'Ordenació Urbana de Vila-Real (la Plana Baixa), promogut per l'Ajuntament de Vila-Real.  
Vist que, amb data 19 d'octubre de 1995, l'Ajuntament de Vila-Real va presentar davant aquesta Conselleria la documentació del projecte de referència, a fi que s'emetera la declaració d'impacte ambiental preceptiva.  
Vist que, amb data 4 de desembre de 1995, va sol·licitar-se a l'Ajuntament una ampliació de la documentació, en els següents termes:  
- Respecte a la tramitació: d'acord amb l'article 21 del Decret 162/1990, Reglament de la Llei 2/1989, d'Impacte Ambiental, se sol·licita que es remeten certificats de l'aprovació provisional de l'estudi d'impacte ambiental i el document tècnic del projecte de modificació, com també la indicació expressa del resultat del tràmit d'exposició pública de tots dos documents.  
- Respecte al contingut: la documentació remesa incorpora un annex III a l'estudi d'impacte ambiental de la revisió del Pla General d'Ordenació Urbana de Vila-Real, respecte a la modificació puntual número 2, el qual es limita pràcticament a incorporar una sèrie de taules, confeccionades segons els criteris de l'estudi d'avaluació d'impacte ambiental del Pla General d'Ordenació Urbana de Vila-Real. Tot i que aquest document resulte coherent des del punt de vista metodològic, no es considera apropiat des de la perspectiva de la valoració a què ha de sotmetre's aquesta modificació; aspectes com ara la valoració d'alternatives tècnicament viables o el programa de vigilància ambiental, absents de la documentació remesa, il·lustren les mancances d'aquesta des del punt de vista de l'impacte ambiental. En conseqüència, se sol·licita una ampliació de l'esmentat estudi, de manera que es complisquen almenys els continguts mínims previstos en la legislació en vigor i s'aporten dades de judici suficients.  
Vist que, amb data 21 de març de 1996, l'Ajuntament de Vila-Real va remetre a aquesta Conselleria la documentació sol·licitada,  
Vist que l'estudi d'impacte ambiental, inclòs en l'expedient urbanístic, ha sigut exposat al públic pel termini d'un mes, mitjançant anuncis de l'Ajuntament de Vila-Real, publicats en el Diari Oficial de la Generalitat Valenciana, número 2.616, de 10 d'octubre de 1995, i un periòdic provincial de 19 d'octubre de 1995.  
Vist que durant el període d'exposició pública de l'expedient s'hi han presentat un total de nou al·legacions; cap d'aquestes, segons el certificat que consta en l'expedient, es refereix a l'estudi d'impacte ambiental.  
Atés que el projecte examinat consisteix en el canvi de classificació de dos sectors de sòl no urbanitzable de protecció agrícola, els quals passarien a sòl urbanitzable no programat d'ús industrial, amb una superfície total afectada de 344.480 metres quadrats. Ambdós sectors se situen en la rodalia de la carretera C-223, de Viver al Port de Burriana, en el tram comprés entre l'autopista A-7 i la fita amb el terme municipal d'Onda. La justificació d'aquesta reclassificació es basa en la suposada necessitat de sòl industrial per a atendre la forta dinàmica existent, ja que el sòl urbanitzable existent es troba pendent d'executar-se, com també per a no minvar la superfície de sòl que el Pla General d'Ordenació Urbana classifica com a urbanitzable (programat i no programat) en cessions per a equipaments dotacionals. En conseqüència, el sòl urbanitzable no programat industrial anomenat carretera d'Onda passa de 72,38 hectàrees a 106,83 hectàrees; una part important de la superfície ampliada mitjançant la modificació (21,7 Ha) es destina a zona verda. En conjunt, amb aquesta modificació i la posterior homologació, resulta un sector de sòl urbanitzable industrial homologat, segons allò previst en la Llei 6/1994, de 189,62 hectàrees de superfície, el qual s'ordena de manera detallada.  
Atés que, amb data 25 de gener de 1993, va emetre's una declaració d'impacte ambiental sobre el projecte de revisió del Pla General d'Ordenació Urbana de Vila-Real. Algunes de les condicions establides en aquesta declaració afecten de manera directa l'àrea objecte de la modificació. Entre aquestes condicions, i a instàncies de l'informe emés en el seu moment pel Servei de Protecció Civil i Coordinació de Comunicacions de la Conselleria d'Administració Pública, hi figura la necessitat de delimitar els llits del barrancs que creuen la carretera C-223, i la seua canalització apropiada quan aquells estiguen ocupats. Malgrat això, l'Acord de 23 de febrer de 1993, de la Comissió Territorial d'Urbanisme de Castelló, assenyala respecte a aquest punt el següent:  
«El Pla General de Vila-Real delimita el llit públic existent al seu terme i que travessa la carretera comarcal de Vila-Real a Onda; en aquest sentit, per un escrit de 6 de maig de 1992, l'Ajuntament va sol·licitar un informe a la Confederació Hidrogràfica del Xúquer que no va fer cap objecció al projecte. D'altra part, la canalització de les aigües pluvials d'aquella zona que pogueren crear riscos d'inundació ha de trobar una solució adequada a l'hora de desenvolupar el sòl urbanitzable allí previst i en els termes de l'article 53.4 del Reglament de Planejament, que estableix la necessitat que els plans parcials prevegen en la xarxa d'evacuació el cabal de les aigües pluvials».   
Com a conseqüència de l'anterior, la Comissió Territorial d'Urbanisme de Castelló no considera necessari que s'adopten les mesures previstes en la declaració d'impacte ambiental.   
Atés que, malgrat l'anterior, i segons la informació disponible, l'homologació del sector de sòl no urbanitzable inclosa en el projecte que s'analitza (apartat 4 de la Memòria) incorpora l'ordenació detallada del sector, la qual cosa excusaria la ulterior exigència de plans parcials, segons l'article 18 de la Llei 6/1994. D'acord amb açò, la condició a què es referia la declaració d'impacte ambiental del projecte de revisió del Pla General d'Ordenació Urbana de Vila-Real respecte als barrancs existents en l'àrea de la C-223, interpretada per l'Acord de 23 de febrer de 1993, de la Comissió Territorial d'Urbanisme de Castelló, hauria d'haver sigut incorporada a l'ordenació detallada del sector inclosa en el projecte analitzat, aspecte que no ha sigut acomplit.  
Atés que l'estudi d'impacte ambiental analitza de manera en general correcta els efectes previsibles de la modificació proposada, seguint les directrius establides en l'estudi d'impacte ambiental redactat per a la revisió del Pla General d'Ordenació Urbana de Vila-Real. Tot i això, hi ha diversos aspectes especialment rellevants que no han sigut tinguts en consideració en la documentació urbanística o que requereixen un aclariment posterior, sobretot tenint en compte, com s'acaba d'indicar, el caràcter d'ordenació detallada d'aquest projecte.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer   
Estimar acceptable, només a l'efecte ambiental, el Projecte de Modificació Puntual número 2 i Homologació del Sòl Urbanitzable Carretera d'Onda del Pla General d'Ordenació Urbana de Vila-Real (la Plana Baixa), promogut per l'Ajuntament de Vila-Real, sens menyscapte de les autoritzacions sectorials que és necessari obtenir, i amb l'aplicació de les mesures correctores incloses en aquesta declaració d'impacte ambiental, a més de les previstes en l'estudi d'impacte ambiental del projecte, mentre no entren en contradicció amb aquelles:  
- Prèviament al desenvolupament del sector homologat de sòl urbanitzable industrial, s'haurà de preveure de manera explícita el traçat i dimensionament de la xarxa d'evacuació d'aigües pluvials i de canalització de llits, tenint en compte l'existència de diversos barrancs afectats a la zona i l'eventual risc d'inundació associat a aquests, segons allò indicat en aquesta declaració d'impacte ambiental i en l'acord aprovatori de la revisió del Pla General d'Ordenació Urbana de Vila-Real.   
- Quant a les previsions per a la depuració d'aigües residuals d'origen industrial produïdes, s'incorporarà a les ordenances del sector la necessitat, prèvia a la concessió de la corresponent llicència d'activitat, que les indústries que s'hi situen garantisquen el compliment del paràmetres mínims que permeten el tractament conjunt en la depuradora mancomunada. En el cas que aquesta depuradora siga insuficient per a tractar els volums resultants o que les característiques fisicoquímiques de les aigües produïdes impedisquen la seua assimilació a aigües residuals d'origen urbà, l'Ajuntament de Vila-Real exigirà el pretractament individual o col·lectiu escaient, d'acord amb el que indica l'apartat 5.4 de l'estudi d'impacte ambiental.  
- Si durant l'execució de les obres d'urbanització es produeix la troballa de restes arqueològiques, s'haurà de comunicar a l'organisme competent, d'acord amb allò previst en la Llei 16/1985, de Patrimoni Artístic Espanyol.  
- En els vials de nova creació s'haurà de reservar sòl per a la instal·lació de contenidors que puguen permetre la recollida selectiva d'almenys tres tipus de residus.  
- L'Ajuntament de Vila-Real presentarà, amb una periodicitat anyal i davant la Conselleria d'Agricultura i Medi Ambient, un informe ambiental en el qual es donarà compte del compliment del programa de vigilància ambiental descrit en l'apartat 6 de l'estudi d'impacte ambiental.  
Segon  
Notificar a les persones interessades que contra aquesta resolució, pel fet de no ser un acte de tràmit definitiu en via administrativa, no s'hi podrà interposar cap recurs; la qual cosa no és cap inconvenient perquè puguen utilitzar tots els mitjans que estimen oportuns per defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 12 d'abril de 1996.- La directora general de Qualitat Ambiental: Gloria Arnandis Boix.